Document ID: 32004D0571

KOMMISSIONENS BESLUTNING
af 23. juli 2004
om Fællesskabets indkøb af vacciner mod klassisk svinepest og etablering af EF-lagre af disse vacciner
(meddelt under nummer K(2004) 2056)
(EØS-relevant tekst)
(2004/571/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 6, stk. 2, og artikel 8, stk. 2,
under henvisning til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest (2), særlig artikel 18, stk. 2, og
ud fra følgende betragtninger:
(1)
Klassisk svinepest udgør en fare for tamsvin og vildtlevende svin (vildsvin) i EF.
(2)
Udbrud af klassisk svinepest på bedrifter, hvor der holdes tamsvin, kan have meget alvorlige konsekvenser og medføre økonomiske tab i EF, særlig hvis de forekommer i områder med en høj svinebelægningsgrad.
(3)
Reglerne for anvendelse af nødvaccination af tamsvin og vildtlevende svin samt definitionen af markørvaccine er fastsat i direktiv 2001/89/EF.
(4)
Fællesskabet har i forvejen et lager bestående af 1 000 000 doser levende svækket vaccine mod klassisk svinepest.
(5)
I henhold til Kommissionens beslutning 2002/106/EF af 1. februar 2002 om godkendelse af en diagnostisk manual med beskrivelse af diagnosticeringsprocedurer, prøvetagningsmetoder og kriterier for evaluering af laboratorieprøver til bekræftelse af klassisk svinepest (3) er der for nylig fastlagt en egnet diskriminerende prøve til at skelne vaccinerede svin fra svin, der er naturligt inficeret med klassisk svinepestvirus. Hvis der foretages nødvaccinationer af tamsvin, kan der således anvendes markørvacciner, som det allerede er tilladt at markedsføre i Fællesskabet.
(6)
Nyere erfaringer vedrørende bekæmpelse af klassisk svinepest hos vildtlevende svin i Fællesskabet tyder på, at vaccination af sådanne svin med en vaccine, der gives via udlagt lokkemad, kan være effektiv.
(7)
Med henblik på en styrkelse af Fællesskabets evne til at reagere over for klassisk svinepest er det nødvendigt at indkøbe et tilstrækkeligt antal doser markørvaccine og vaccine, der skal gives via udlagt lokkemad, og at træffe foranstaltninger til at oplagre dem og stille dem hurtigt til rådighed i tilfælde af en nødsituation.
(8)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Fællesskabet indkøber hurtigst muligt 1 800 000 doser markørvaccine mod klassisk svinepest.
2. Fællesskabet træffer foranstaltninger til oplagring og distribution af den i stk. 1 omhandlede vaccine.
Artikel 2
Udgifterne til de i artikel 1 omhandlede foranstaltninger må højst udgøre 1 500 000 EUR.
Artikel 3
1. Fællesskabet indkøber hurtigst muligt 500 000 doser vaccine mod klassisk svinepest, der skal gives via udlagt lokkemad til vildtlevende svin.
2. Fællesskabet træffer foranstaltninger til oplagring og distribution af den i stk. 1 omhandlede vaccine.
Artikel 4
Udgifterne til de i artikel 3 omhandlede foranstaltninger må højst udgøre 500 000 EUR.
Artikel 5
De i artikel 1, stk. 2, og artikel 3, stk. 2, omhandlede foranstaltninger iværksættes af Kommissionen i samarbejde med de ved udbud udpegede leverandører.
Artikel 6
Denne beslutning er rettet til medlemsstaterne.
Udfærdiget i Bruxelles, den 23. juli 2004.

Labels: 0
4
6